b'\n_START_ARTICLE_\nAvtocesta A2\n_START_SECTION_\nZgodovina\n_START_PARAGRAPH_\nPrvi odseki avtoceste A2 so bili zgrajeni leta 1981 kot del tako imenovane zahodne ljubljanske obvoznice, in sicer odsek od Kosez do priklju\xc4\x8dka Ljubljana Vi\xc4\x8d. V letu 1985 je bil zgrajen del gorenjskega kraka, in sicer od Naklega do Kranja kot prva polovica avtoceste in od Kranja do Ljubljane (\xc5\xa0entvid\xe2\x80\x93Celov\xc5\xa1ka cesta) kot \xc5\xa1tiripasovnica. Leta 1989 je sledil odsek \xc5\xa0marje - Sap\xe2\x80\x93Grosuplje kot \xc5\xa1tiripasovnica in novo levo smerno vozi\xc5\xa1\xc4\x8de na odseku Grosuplje\xe2\x80\x93Vi\xc5\xa1nja Gora \xc4\x8dez Polico, desno smerno vozi\xc5\xa1\xc4\x8de pa je bilo le preurejeno s SOS ni\xc5\xa1ami. Leta 1992 je bil odprt zelo zahteven odsek Malence\xe2\x80\x93\xc5\xa0marje - Sap z dvema dvocevnima predoroma in viaduktom. Na gorenjskem delu se je leta 1991 ob otvoritvi predora Karavanke odprt tudi del avtoceste od Hru\xc5\xa1ice do Vrbe v skromnej\xc5\xa1em pre\xc4\x8dnem profilu, brez odstavnih pasov in zo\xc5\xbeenim lo\xc4\x8dilnim pasom zaradi te\xc5\xbekih terenskih razmer, saj cesta poteka po pobo\xc4\x8dju Me\xc5\xbeakle nad naseljem Jesenice in Lipce. Nato je nastopila dalj\xc5\xa1a prekinitev, saj so bili prioritetni drugi odseki avtocest v Sloveniji. Dela so se nadaljevala \xc5\xa1ele leta 1999 na odseku Vi\xc5\xa1nja Gora\xe2\x80\x93Ivan\xc4\x8dna Gorica\xe2\x80\x93Bi\xc4\x8d in so se kon\xc4\x8dala leta 2000. Istega leta je bil dograjena tudi druga polovica avtoceste na odseku Naklo\xe2\x80\x93Kranj in leta 2003 pa zgrajen tudi odsek \xc5\xa1tiripasovnice od Podtabora do Naklega. Tudi na dolenjskem kraku so se dela nadaljevala na odseku Bi\xc4\x8d\xe2\x80\x93Korenitka. Leta 2004 so se dela na dolenjskem kraku intenzivirala na najdalj\xc5\xa1em odseku od Kronovega do mejnega prehoda Obre\xc5\xbeje. V celoti je bila rekonstruirana v pravo avtocesto stara hitra cesta "bratstva in enotnosti". Nadaljevala so se tudi dela na odseku Korenitka\xe2\x80\x93Pluska vse do nespornega poteka mimo Trebnjega. Leta 2006 pa so se izvajala tudi dela na drugem koncu nespornega dela mimo Trebnjega, to je od Hrastja najprej do Novega mesta oziroma Le\xc5\xa1nice, nato pa leta do leta 2008 kon\xc4\x8dala do Kronovega. S tem je bil dolenjski krak, razen mimo Trebnjega zaklju\xc4\x8den. V letih 2007 in 2008 so se intenzivno izvajala dela tudi na Gorenjskem. Kon\xc4\x8dani so bili odseki od Vrbe do Pera\xc4\x8dice kot \xc5\xa1tiripasovnica, zgrajeno levo smerno vozi\xc5\xa1\xc4\x8de med Pera\xc4\x8dico in Podtaborom, zgrajen pa je bil tudi odsek \xc5\xa0entvid\xe2\x80\x93Koseze s predorom pod \xc5\xa0entvi\xc5\xa1kim hribom in razcepom Kozarje, leta 2009 pa tudi polni priklju\xc4\x8dek na Celov\xc5\xa1ko cesto. Kon\xc4\x8dno je bila tudi izbrana varianta poteka avtoceste mimo Trebnjega tako, da je bila zgrajena in odprta za promet v letu 2010. In \xc5\xa1e zadnji odsek, rekonstrukcija desnega smernega vozi\xc5\xa1\xc4\x8da na odseku Pera\xc4\x8dica\xe2\x80\x93Podtabor, ki je bil predan prometu v letu 2011.\n_START_SECTION_\nZna\xc4\x8dilnosti\n_START_PARAGRAPH_\nAvtocesta A2 je v celotni dol\xc5\xbeini \xc5\xa1tiripasovna cesta s fizi\xc4\x8dno lo\xc4\x8denima smernima vozi\xc5\xa1\xc4\x8dema. Z izjemo odseka od Hru\xc5\xa1ice do Vrbe ima tudi odstavne pasove. \xc5\xa0irina voznih pasov je 3,75 m, odstavni pas je \xc5\xa1irine 2,5 m in robni pas \xc5\xa1irine 0,5 m. Poleg trase avtoceste je bilo zgrajenih cela vrsta deviacij kategoriziranih in nekategoriziranih cest, poljskih in gozdnih poti, regulacij potokov in rek, prestavljenih in na novo zgrajenih je bilo mnogo komunalnih in drugih vodov, itd. Cesta je v celoti opremljena s klicem v sili, na obmo\xc4\x8dju predora Karavanke in predora \xc5\xa0entvid pa tudi z ITS opremo za nadzor in vodenje prometa.\n_START_SECTION_\nCestnina\n_START_PARAGRAPH_\nAvtocesta A2 je bila na celotni trasi od Karavank do Obre\xc5\xbeja cestninjena kot "odprt sistem" s \xc4\x8delnimi cestninskimi postajami. Izjema je cestninska postaja Kr\xc5\xa1ko, ki je postavljena tudi na izvozu za Kr\xc5\xa1ko na priklju\xc4\x8dku Drnovo. Posebnost je tudi cestninska postaja pred predorom Karavanke, saj se tukaj pla\xc4\x8duje predornina za smer v Avstrijo, medtem ko je enaka cestninska postaja na avstrijski strani predora za pla\xc4\x8dilo v smeri Slovenije._NEWLINE_Po uvedbi vinjet za osebna ter elektronskega cestninjenja za te\xc5\xbeka vozila je bila cestninska postaja Torovo poru\xc5\xa1ena leta 2018, na\xc4\x8drtovana je tudi odstranitev vseh ostalih cestninskih postaj z izjemo postaje Hru\xc5\xa1ica pred karavan\xc5\xa1kim predorom.\n_START_SECTION_\nMostovi, podvozi in nadvozi ter podporne in oporne konstrukcije\n_START_PARAGRAPH_\nNa avtocesti A2 je tudi 32 mostov, 81 nadvozov in 116 podvozov kot tudi 72 podpornih in opornih konstrukcij.\n_START_SECTION_\nOskrbne postaje in po\xc4\x8divali\xc5\xa1\xc4\x8da\n_START_PARAGRAPH_\nNa avtocesti A2 je za potrebe prometa vozil in potnikov na voljo 7 oskrbnih centrov z vso potrebno infrastrukturo (bencinski servis, restavracija, parkiri\xc5\xa1\xc4\x8de in drugo), \xc5\xa1est bencinskih servisov s parkiri\xc5\xa1\xc4\x8dem in bifejem ter \xc5\xa1tiri po\xc4\x8divali\xc5\xa1\xc4\x8da. Tri lokacije so \xc5\xa1e v gradnji.\n_START_SECTION_\nMejni prehod Obre\xc5\xbeje\n_START_PARAGRAPH_\nNa zunanji meji Schengenskega obmo\xc4\x8dja, to je na meji z Republiko Hrva\xc5\xa1ko, se na avtocesti A2 nahaja tudi mejni prehod Obre\xc5\xbeje, ki je po velikosti najve\xc4\x8dji v Sloveniji. Poleg avtoceste, ki se na obmo\xc4\x8dju izvajanja policijske in carinske kontrole raz\xc5\xa1iri na 9 stez, sta na izstopni (4 steze) in vstopni strani (2 stezi) posebej zgrajeni tako imenovani kamionski cesti. Na mejnem prehodu se nahajajo vse potrebne mejne slu\xc5\xbebe (poleg Policije in Carine \xc5\xa1e fitosanitarna in veterinarska). Za potrebe izgradnje gospodarske cone je bil zgrajen tudi priklju\xc4\x8dek \xc2\xbbObre\xc5\xbeje terminal\xc2\xab, ki med drugim slu\xc5\xbei tudi za zavra\xc4\x8danje vozil oz. oseb, ki nimajo ustreznih dokumentov za prehod dr\xc5\xbeavne meje. Mejni prehod je pri\xc4\x8del z obratovanjem 25. 12. 2003.'